SAL: Krediteure bereid om vir staat te wag | Netwerk24
Deur Elvira Wood 24 Julie 2020 11:07
Krediteure van die Suid-Afrikaanse Lugdiens (SAL) is bereid om die staat nog 'n paar dae kans te gee om aan al die voorwaardes vir die sakeredding van die lugdiens te voldoen.
Die sakeredders wag nog vir 'n brief van die staat voordat die reddingsplan van die SAL tot uitvoering gebring kan word. Foto: Twitter
95% van krediteure het Vrydagoggend ten gunste van die aanpassing van die reddingsplan gestem. Dit gee die staat tot Maandag kans om aan die laaste voorwaarde vir die inwerkingstelling van die reddingsplan te voldoen.
Luidens die plan wat Les Matuson en Siviwe Dongwane opgestel het, en wat krediteure van die lugdiens op 14 Julie aanvaar het, was een van die voorwaardes dat die regering in 'n brief moet onderneem om waarborge te vestig vir geld wat verlede jaar deur die Ontwikkelingsbank van Suider-Afrika en Suid-Afrikaanse banke aan die SAL geleen is om hom aan die gang te hou.
Nedbank, Investec, FirstRand, Absa en Standard Bank het in Desember saam R2 miljard aan die lugdiens geleen en die Ontwikkelingsbank R3,5 miljard.
Die sakeredders sê in 'n brief wat Donderdagaand net ná 18:00 op hul webtuiste gepubliseer is dat hulle nog nie dié brief ontvang het nie.
Hulle wys daarop dat daar wel aan al die ander voorwaardes voldoen is.
Die vyf voorwaardes waaraan voldoen is, is as volg:
Die krediteure het die reddingsplan aanvaar.
Die tesourie en departement van openbare ondernemings het onderneem om transaksies goed te keur wat nodig is vir die inwerkingstelling van die reddingsplan ingevolge art. 54.2 van die Wet op Openbare Finansiële Bestuur (PFMA).
Die departement van openbare ondernemings het onderneem om transaksies goed te keur wat nodig is vir die implementering van die reddingsplan ingevolge die SAL se akte van oprigting.
'n Ooreenkoms is bereik oor skeidingspakkette met werknemers en vakbonde wat hulle verteenwoordig.
'n Brief van die tesourie en die departement van openbare ondernemings is ontvang wat die staat se "steun en toewyding bevestig tot die verskaffing van die nodige finansiering vir die verskillende verbintenisse soos uiteengesit in paragraaf 28 van die reddingsplan". Dié paragraaf verwys na 'n aanvanklike R2,8 miljard se bedryfskapitaal wat nodig gaan wees om die lugdiens weer aan die gang te kry.
Die sakeredders sê hulle verwag dat die staat binnekort wel aan die laaste uitstaande voorwaarde – die een oor die lenings – gaan voldoen.
Dit kom nadat daar glo op 22 Julie tot laataand gesprekke was tussen die banke en die staat oor die brief.
Die sakeredders sê daar is wel op 'n brief ooreengekom, maar dat hulle nog nie 'n getekende brief ontvang het nie.
Meer oor: Suid-Afrikaanse Lugdiens | Siviwe Dongwana | Les Matuson | Inperking | Covid-19 | Staat Van Inperking | Lugdienste | Koronavirus | Sakeredding | Vlak 3